CELEX: 52014XG0606(01)
Language: sl
Date: 2014-06-06 00:00:00
Title: Sklepi Sveta o reformi upravljanja carinske unije EU

6.6.2014   
            
            
               SL
            
            
               Uradni list Evropske unije
            
            
               C 171/1
            
         SKLEPI SVETA O REFORMI UPRAVLJANJA CARINSKE UNIJE EU
   2014/C 171/01
   SVET EVROPSKE UNIJE –
   OPOZARJAJOČ:
   
               —
            
            
               na zavezo in prispevek carinske ureditve EU k ciljem Evropske unije, kot so določeni v členu 2 PEU;
            
         
               —
            
            
               da je carinska unija EU eden od najuspešnejših primerov evropskega povezovanja in evropskih politik;
            
         
               —
            
            
               da carinska unija EU sloni na trdnem pravnem okviru in spada kot taka v izključno pristojnost Unije, vendar pa so za izvajanje carinske zakonodaje in s tem povezanega sodelovanja v prvi vrsti odgovorne države članice;
            
         
               —
            
            
               na sporočilo Evropske komisije o stanju carinske unije EU z dne 21. decembra 2012 (1), v katerem sta Evropski parlament in Svet pozvana k začetku dialoga z deležniki, da se opredelijo prednostne naloge in reforme upravljanja carinske unije EU;
            
         
               —
            
            
               na sklepe Sveta o napredku v zvezi s strategijo za nadaljnji razvoj carinske unije EU z dne 10. decembra 2012 (2), ki so se med drugim osredotočili na potrebo po izboljšanju notranjega upravljanja carinske unije EU, sodelovanje z drugimi agencijami in zasebnim sektorjem ter opredelitev pogojev in virov, da se gospodarskim subjektom zagotovijo kar najboljše storitve;
            
         
               —
            
            
               na poročilo delovne skupine generalnih direktorjev na visoki ravni, v katerem so bili obravnavani izzivi in predlogi iz sporočila Komisije o stanju carinske unije EU;
            
         
               —
            
            
               na prizadevanja Evropske komisije, da do leta 2014 predloži načrt za upravljanje carinske unije EU;
            
         
               —
            
            
               da naj bi s splošnimi cilji za upravljanje izboljšali učinkovitost delovanja carinske unije EU ob kar največji stroškovni učinkovitosti in z varčno rabo sredstev na ravni EU in držav članic;
            
         UPOŠTEVAJOČ:
   
               —
            
            
               da je bil razvoj carinske unije EU v smislu obsega dejavnosti in uporabe informacijske tehnologije ter z vidika politike in zakonodaje precejšen;
            
         
               —
            
            
               da so carinske uprave na podlagi lastnih ocen, ki so jih opravile leta 2010, pozvale k posodobitvi in izboljšanju upravljanja izvajanja carinske unije EU;
            
         
               —
            
            
               ugotovitve iz študije Komisije o oceni carinske unije EU;
            
         
               —
            
            
               da so zaradi potrebe po hitrih odzivih na vedno večje potrebe politike, zahteve deležnikov in spreminjajoče se globalno poslovno okolje potrebne visokokakovostne storitve na vseh področjih carinske unije EU in merjenje rezultatov;
            
         
               —
            
            
               pomen tesnega sodelovanja z gospodarskimi subjekti in trgovinsko skupnostjo, da se ob ustreznem upoštevanju njihovih poslovnih modelov podpre in olajša zakonita trgovina ter oblikujejo učinkovite strategije;
            
         
               —
            
            
               deklaracijo iz Aten, o kateri so se 21. marca 2014 dogovorili vodje carinskih uprav držav članic EU in generalni direktorat TAXUD na Komisiji ter v kateri so zabeležili veliko podporo ugotovitvam delovne skupine generalnih direktorjev na visoki ravni glede reforme upravljanja, zlasti pa, da je vseh 28 držav članic soglasno potrdilo priloženi mandat delovne skupine za carinsko politiko;
            
         ZAVEDAJOČ SE:
   
               —
            
            
               da bi morali biti ukrepi, ki se sprejmejo za boljše delovanje carinske unije, glede na to, da carinska unija EU na splošno dobro deluje, po naravi postopni in bi morali v prvi vrsti nadgrajevati obstoječe strukture in postopke ter ustrezno upoštevati prihodnje izzive za carinsko upravljanje;
            
         
               —
            
            
               vodilne vloge carinskih organov pri nadzoru mednarodne trgovine ter njihove vloge pri olajševanju trgovine, varstvu finančnih interesov in družbe;
            
         
               —
            
            
               da se je vloga carinskih organov v zadnjih letih močno razširila in vključuje vedno več nalog in področij, ne le zbiranje prihodkov in tihotapljenje; pomembno je, da se ta njihov prispevek pravilno razume in podpre na politični ravni, tudi v Svetu ministrov, pa tudi v širši javnosti;
            
         
               —
            
            
               da je za boljše delovanje carinske unije ključnega pomena celovitejši pristop do oblikovanja politike na vseh področjih, povezanih s carino;
            
         
               —
            
            
               finančnih in kadrovskih omejitev, s katerimi se države članice soočajo pri izvajanju novih politik in razvijanju sistemov IT;
            
         POZIVA KOMISIJO IN DRŽAVE ČLANICE, NAJ
   
               —
            
            
               zagotovijo enakovredne rezultate pri izvajanju carinske zakonodaje in izboljšajo merjenje uspešnosti z opredelitvijo zadevnih področij in pripravo ustreznih ključnih kazalnikov uspešnosti;
            
         
               —
            
            
               vzpostavijo smotrno in stroškovno učinkovito tesnejše sodelovanje, po možnosti pa tudi skupno ukrepanje držav članic ter držav članic in Komisije. V tem smislu bi bilo treba izmenjavo dobre prakse dopolniti z razmislekom o konkretnih področjih, na katerih bosta tesnejše sodelovanje in skupno ukrepanje prinesla otipljive koristi državam članicam in EU v celoti, med drugim tudi z združevanjem virov pri izvajanju carinskih postopkov. Za skupno ukrepanje lahko dajo pobudo države članice, ki so pripravljene tesneje sodelovati ob ustreznem prispevku Komisije; treba bi bilo jasno opredeliti okvir takšnega ukrepanja in ga utemeljiti na zanesljivih ekonomskih analizah, ustreznih pravnih instrumentih in kompetencah, poleg tega pa bi moralo krepiti tudi konkurenčnost EU;
            
         
               —
            
            
               pripravijo dolgoročno in usklajeno strategijo za skupno upravljanje in delovanje sistemov IT na vseh področjih, povezanih s carino, ob upoštevanju omejenih virov in finančnih posledic;
            
         
               —
            
            
               sprejmejo ustrezne ukrepe za boljše komuniciranje in usklajevanje carinskih organov z drugimi agencijami, ki delujejo na področju olajševanja trgovine ter varnosti in varovanja mednarodne dobavne verige;
            
         
               —
            
            
               si ustrezno prizadevajo za celovitejši pristop za oblikovanje politike na vseh področjih, povezanih s carino, na ravni EU in držav članic;
            
         
               —
            
            
               zagotovijo tesno in sistematsko komuniciranje carinskih organov s trgovinsko skupnostjo na ravni EU in držav članic, da se pripravijo rešitve, združljive s poslovnimi modeli, povezanimi s trgovino in carino, ter mednarodnimi standardi;
            
         POZIVA KOMISIJO, NAJ
   
               —
            
            
               v tesnem sodelovanju z državami članicami pregleda in racionalizira organe in skupine strokovnjakov, ki sodelujejo pri izvajanju carinske unije EU na ravni EU;
            
         
               —
            
            
               potrdi priloženi mandat delovne skupine za carinsko politiko;
            
         POZIVA DELOVNO SKUPINO ZA CARINSKO POLITIKO, NAJ
   
               —
            
            
               takoj začne izvajati priloženi mandat delovne skupine za carinsko politiko;
            
         POZIVA DRŽAVE ČLANICE IN PRIHODNJA PREDSEDSTVA, NAJ
   
               —
            
            
               preučijo in ocenijo možnosti za bolj strateško uporabo delovnih skupin, ki delujejo na področju carin, in njihovo kar najboljšo umestitev v strukturo Sveta, vključno z mehanizmom poročanja, po potrebi pa naj Svetu predložijo ustrezen predlog;
            
         
               —
            
            
               sprejmejo ustrezne pobude, da carine v Svetu dobijo večjo vlogo na politični ravni.
            
         
      (1)  COM(2012) 791.
   
      (2)  UL C 80, 19.3.2013, str. 11.
   
      PRILOGA I
      Delovna skupina za carinsko politiko (DSCP)
      Mandat
      
         Članstvo
      
      Delovno skupino za carinsko politiko sestavljajo generalni direktorji carinskih uprav držav članic Evropske unije in Evropske komisije. DSCP predseduje Evropska komisija.
      
         Vloga
      
      Vloga DSCP je:
      
                  —
               
               
                  zagotavljanje strateških političnih nasvetov Evropski komisiji glede carinske politike in glede možnosti izboljšanja delovanja carinske unije EU,
               
            
                  —
               
               
                  zagotavljanje skupnega vodstva za smotrno in učinkovito delovanje carinske unije EU, tudi za izvajanje operativne politike,
               
            
                  —
               
               
                  izmenjava najboljše prakse in informacij o novih tveganjih in izzivih pri skladnosti,
               
            
                  —
               
               
                  zagotavljanje strateškega nadzora, vodenja in usmerjanja dela različnih odborov in delovnih skupin v okviru programa Carina 2020, vključno z usklajevanjem različnih stališč, ki bi lahko nastala na podlagi dela drugih odborov ali delovnih skupin, pa tudi usmerjanje dela teh odborov in delovnih skupin ter svetovanje Komisiji glede potrebe po ustanovitvi ali razpustitvi odborov ali delovnih skupin na podlagi ocene njihovega dela,
               
            
                  —
               
               
                  zagotavljanje foruma za zgodnjo strateško razpravo, med drugim o:
                  
                              —
                           
                           
                              novih ali načrtovanih predlogih za nove pobude s področja carinske politike ali o načrtovani zakonodaji, ki bo spremenila ali vplivala na veljavno carinsko politiko ali operativne postopke,
                           
                        
                              —
                           
                           
                              vprašanjih v zvezi z izvajanjem operativne politike, ki se pojavijo zaradi nove zakonodaje,
                           
                        
                              —
                           
                           
                              vprašanjih, ki bodo vplivala na organizacijo in upravljanje človeških virov držav članic, vključno s programi usposabljanja in izobraževanja, proračunom ali zmogljivostmi,
                           
                        
                              —
                           
                           
                              izbiri, uvedbi in oceni ukrepov spremljanja in njihovih rezultatih,
                           
                        
                              —
                           
                           
                              vseh drugih vprašanjih, ki bi se članom DSCP zdela strateško pomembna in ki bi spadala v obseg njenih nalog.
                           
                        
            Evropska komisija bo v okviru dogovorjene vloge DSCP pravočasno prosila države članice za nasvet glede zadevnih vprašanj.
      
         Sestanki
      
      Sestanki DSCP se organizirajo najmanj trikrat na leto ali bolj pogosto, če je to potrebno. Evropska komisija bo v posvetovanju z državami članicami in ob upoštevanju vloge DSCP pripravila dnevni red za sestanke.
      
         Dnevni redi in poslovnik
      
      Dnevni red DSCP bo imel točke pod „A“ in „B“. Točke dnevnega reda pod „A“ so le v informativne namene in bodo navedene le v okrožnici, razposlani članom DSCP pred sestankom. Te točke ne bodo predmet predstavitve ali razprave na sestankih, razen če država članica ali Evropska komisija vsaj teden dni pred sestankom ne pošlje obvestila, da bo vprašanje predmet razprave, in ob tem tudi jasno navede naravo in obseg vprašanja, o katerem naj bi razpravljali. Točke pod „B“ so namenjene razpravi, o njih se tudi sprejemajo odločitve.
      Točka, za katero država članica zahteva, da se uvrsti na dnevni red kot točka pod „B“, se vključi na dnevni red naslednjega sestanka DSCP, razen če točka ne spada jasno v področje delovanja te skupine.
      Evropska komisija v časovnem okviru, o katerem se dogovori z DSCP, ugodi zahtevi najmanj 25 % članov DSCP za poročilo Evropske komisije o posebnem vprašanju ali temi, pomembni za vlogo DSCP, razen v posebnih okoliščinah, o katerih se dogovori DSCP.
   
   
      PRILOGA II
      
         Atenska deklaracija o reformi upravljanja carinske unije EU
         Seminar na visoki ravni o reformi upravljanja carinske unije EU
         VODJE CARINSKIH UPRAV DRŽAV ČLANIC EU IN GD TAXUD EVROPSKE KOMISIJE, KI SO SE 20. IN 21. MARCA 2014 SESTALI V ATENAH –
         OPOZARJAJOČ
         na zavezo in prispevek carinske ureditve EU k ciljem Evropske unije, kot so določeni v členu 2 PEU;
         na sporočilo Evropske komisije o stanju carinske unije EU z dne 21. decembra 2012 (COM(2012) 791), v katerem sta Evropski parlament in Svet pozvana k začetku dialoga z deležniki, da se opredelijo prednostne naloge in reforme upravljanja carinske unije EU;
         na sklepe Sveta o nadaljnjem razvoju carinske unije EU z dne 19. marca 2013, ki so se med drugim osredotočili na potrebo po izboljšanju notranjega upravljanja carinske unije EU, sodelovanje z drugimi agencijami in zasebnim sektorjem ter opredelitev pogojev in virov, da se gospodarskim subjektom zagotovijo kar najboljše storitve;
         da je carinska unija EU eden od najuspešnejših primerov evropskega povezovanja in evropskih politik;
         da carinska unija EU sloni na trdnem pravnem okviru in spada kot taka v izključno pristojnost Unije, vendar pa so za izvajanje carinske zakonodaje in s tem povezanega sodelovanja v prvi vrsti odgovorne države članice;
         na prejšnje deklaracije vodij nacionalnih carinskih uprav, ki so pozivale k razpravi o morebitnih novih načinih sodelovanja med državami članicami ter med njimi in Komisijo zaradi reforme upravljanja carinske unije EU (npr. deklaracija iz Prage ali Ruke);
         na poročilo delovne skupine generalnih direktorjev na visoki ravni, v katerem so bili obravnavani izzivi in predlogi iz sporočila Komisije o stanju carinske unije EU;
         na prizadevanja Evropske komisije, da do leta 2014 predloži načrt za upravljanje carinske unije EU;
         da naj bi s splošnimi cilji za upravljanje izboljšali učinkovitost delovanja carinske unije EU ob kar največji stroškovni učinkovitosti in z varčno rabo sredstev na ravni EU in držav članic;
         na pomen tesnega sodelovanja z gospodarskimi subjekti in trgovinsko skupnostjo, da se ob ustreznem upoštevanju njihovih poslovnih modelov podpre in olajša zakonita trgovina ter oblikujejo učinkovite strategije;
         UPOŠTEVAJOČ
         da je bil razvoj carinske unije EU v smislu obsega dejavnosti in uporabe informacijske tehnologije ter z vidika politike in zakonodaje precejšen;
         da so carinske uprave na podlagi lastnih ocen, ki so jih opravile leta 2010, pozvale k posodobitvi in izboljšanju upravljanja izvajanja carinske unije EU;
         ugotovitev iz študije o oceni carinske unije EU;
         da so zaradi potrebe po hitrih odzivih na vedno večje potrebe politike, zahteve deležnikov in spreminjajoče se globalno poslovno okolje potrebne visokokakovostne storitve na vseh področjih carinske unije EU in merjenje rezultatov;
         široko podporo sklepom delovne skupine generalnih direktorjev na visoki ravni ter zlasti soglasno potrditev priloženega mandata delovne skupine za carinsko politiko s strani 28 držav članic.
         SE OB UPOŠTEVANJU NAVEDENEGA PRI PREGLEDU UPRAVLJANJA CARINSKE UNIJE EU STRINJAJO, DA:
         bi morali biti ukrepi, ki se sprejmejo za boljše delovanje carinske unije, glede na to, da carinska unija EU na splošno dobro deluje, po naravi postopni in bi morali v prvi vrsti nadgrajevati obstoječe strukture in postopke;
         glede na to bi bilo treba posebno pozornost nameniti:
         
            zagotavljanju enakovrednosti rezultatov pri izvajanju carinske zakonodaje
         
         Enotna zakonodaja in usklajeno izvajanje sta ključnega pomena za učinkovito delovanje carinske unije EU; pomembno je zagotoviti enakovredne rezultate, v tem oziru pa izboljšati merjenje uspešnosti z opredelitvijo zadevnih področij in pripravo ustreznih ključnih kazalnikov uspešnosti.
         
            razvoju tesnejšega sodelovanja in skupnega ukrepanja
         
         Obstajajo nedvoumne možnosti za tesnejše sodelovanje med državami članicami. Za izboljšanje učinkovitosti na stroškovno učinkovit način morajo države članice in Komisija razmisliti, na katerih konkretnih področjih bosta sodelovanje in skupno ukrepanje v prid državam članicam in EU v celoti. Izmenjavo dobrih praks bi bilo treba dopolniti z razmislekom o skupnem ukrepanju in z njegovo organizacijo, zlasti na naslednjih področjih: usposabljanje carinskih uradnikov, poenostavitev postopkov in pooblaščeni gospodarski subjekti, obvladovanje tveganj in krizno upravljanje, enotne zavezujoče informacije, na primer o tarifah in poreklu, usklajene prakse določanja carinske vrednosti, interoperabilnost sistemov IT z uporabo hibridnega pristopa.
         Skupno ukrepanje lahko ob ustreznem prispevku Komisije in na podlagi zanesljivih ekonomskih analiz začnejo države članice, ki so pripravljene tesneje sodelovati, tudi z združevanjem virov pri izvajanju carinskih postopkov, kar bi prineslo precejšnje prihranke na ravni držav članic in EU.
         
            oblikovanju dolgoročne vizije in strategije za IT
         
         Treba je razviti dolgoročno in usklajeno strategijo za skupno upravljanje in delovanje sistema IT na področjih, povezanih s carino, ob upoštevanju omejenih virov in finančnih posledic.
         
            navezovanju stikov z drugimi organi
         
         Carinska uprava je glavni organ za nadzor nad mednarodno trgovino. Za boljše delovanje carinske unije je ključna prednostna naloga oblikovanje celovitejšega pristopa za razvoj politike ob skupnem prizadevanju Komisije in držav članic. Za učinkovitost sta ključnega pomena komuniciranje in usklajevanje carinskih organov z drugimi agencijami, kar lahko koristi tudi z vidika uporabe omejenih virov.
         
            zagotavljanju tesnega komuniciranja s trgovinsko skupnostjo
         
         Ob vedno večji soodvisnosti trgovine in dobavnih verig se učinkovitost carinskega sistema ne ocenjuje le na podlagi zaščite, ki jo zagotavlja družbi in javnim financam, temveč tudi hitrosti, s katero obravnava zakonito trgovino. Za dobro upravljanje carinske unije EU je potrebno tesno in sistematsko komuniciranje carinskih organov s trgovinsko skupnostjo na ravni EU in držav članic, da se oblikujejo rešitve, združljive s poslovnimi modeli ter mednarodnimi standardi.
         
            večji politični vlogi carin
         
         V zadnjih letih se je vloga carin precej povečala in vključuje vedno več nalog na raznih področjih, ne le v zvezi z zbiranjem prihodkov in tihotapljenjem. Pomembno je, da se ta prispevek pravilno razume in podpre na politični ravni, tudi v Svetu ministrov, pa tudi v širši javnosti. V zvezi s tem bi bilo treba začeti študijo glede učinkovitejše strateške uporabe delovnih skupin Sveta, ki delujejo na področju carin, in glede njihove kar najboljše umestitve v strukturo Sveta.
         Da bi lahko dosegli rezultate v zvezi s temi prednostnimi nalogami, je treba izboljšati usklajevanje carinske politike v EU. Za to bo potreben „nov začetek“, tj. pregled in racionalizacija organov in skupin strokovnjakov, ki sodelujejo pri izvajanju carinske unije EU na ravni EU. Pri izvajanju mandata bi morala biti delovna skupina za carinsko politiko, ki Komisiji svetuje glede vprašanj, povezanih s carinsko politiko, proaktivna in bi se morala usmeriti na strategijo za nadaljnje korake in postopno operativno izvajanje;
         
            bi podprle sprejetje sklepov Sveta o sporočilu o stanju carinske uprave EU.